**Azi luna pare mai îndepărtată**

*Roxana.c*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Azi luna pare mai îndepărtată

iar noaptea are-o stranie magie...

Nu pot să dorm și cine să mai știe

de ce mă simt, de-o vreme, vinovată.

Oare-am greșit când, plină de mândrie,

îmi ridicasem ochii supărată

să îl înfrunt? Se poate... -A fost odată

și am uitat motivul de mânie.

De-mi amintesc ce-a fost, mai mult mă-nfurii.

Îmi răscolise pacea, bunăoară...

dar nu mă mai gândesc, să nu mă doară

războiul crunt al dragostei și-al urii.

Căci m-a urât! Ce viață împreună

am fi avut. Doar lupte... Iartă-mi firea...

Tu, lună, fugi și strecură-ți privirea

pe chipul lui și fură-i somnul, lună...